Meðalforgjöf íslenskra kylfinga rúmlega 28 Í nokkur ár hefur Golfsamband Íslands tekið saman tölfræði og lykiltölur fyrir klúbba , samstarfsaðila og aðra hagsmunaaðila . Í kjölfar golfþings sambandsins sem fór fram í nóvember birtu þeir ýmis gögn sem Kylfingur hefur deilt með lesendum sínum undanfarnar vikur . Meðal þess sem kemur fram í gögnum sambandsins er meðalforgjöf íslenskra kylfinga árið 2019 og má þar sjá ýmislegt áhugavert . Af þeim 17.846 einstaklingum sem voru í golfklúbbi árið 2019 voru 68% karlkylfingar og var meðalforgjöf þeirra 25. 32% kylfinga eru því kvenkylfingar og er meðalforgjöf þeirra 35 . Ef þessum tölum er skellt saman fæst meðalforgjöf allra íslenskra kylfinga og er hún rúmlega 28 . Auk þessara talna gerði Gallup könnun fyrir GSÍ þar sem fyrirtækið tók saman dreifingu forgjafar hjá þeim 5.746 manns sem tóku þátt . Þar kom í ljós að einungis 4% allra kylfinga landsins eru með 5 í forgjöf eða lægra . Fjölmennasti hópurinn er með á milli 15 og 19,9 eða 21% . Nánari dreifingu má sjá hér fyrir neðan . Helstu niðurstöður úr skýrslunni má sjá með því að smella hér .